الماتش ديال المنتخب المغربي داير حالة طوارئ فوجدة.كلشي مجند ليه باش ينجح وباش يدوز في ظروف مزيانة بزاف. ما يمكنش دوز شي رومبوان بلا ما تلقا البوليس وجدارمية مكايتساهلو حتا مع حد. التعزيزات فكل بلاصة خصوصا عند مداخل المدينة، لي كتعرف توافد كثير ديال الجماهير. واخا هاد الماتش، لي غادي ينطلق فالسبعة ديال العشية، فالملعب الشرفي في وجدة في إطار استعدادات المنتخب المغربي للاستحقاقات القادمة، ما شي رسمي وما عندو حتا اهمية، لكن كلشي باغي يدخل ليه ويشوف المنتخب المغربي. التذاكر مابقاتش وتسالات لكن كاين أصحاب السوق السوداء دايرين الفوضى بعدما استغلوا فشل البوليس في مطاردتهم. الضو ديال الملعب الشرفي حتا هو داير حالة طوارئ، البارح زارت الملعب لجنة مختصة من ولاية أالامن والسلطة المحلية والمنتخبة باش تجرب الإنارة قبل الماتش وتعرف واش كتستجب للمعايير المحددة من قبل الاتحاد الدولي لكرة القدم، خاص الضو يكون مجهد اي فحدود 1600 وولت. هاد اللجنة وقفات كذلك على حالة مرافق الملعب والمستودعات ومنصة الصحافة. العديد من وجادة أكدوا بلي الملعب الشرفي مازال ماسالاش، كاينة روتوشات لي خاصها تدار، رغم أنه أصبح في حلة جديدة. 
ماتش المنتخب وليبيا داير حالة طوارئ فوجدة.. لجنة مختصة جربات الضو ديال الملعب